
Biroul Permanent

al

Camerei  Deputaţilor

Vă înaintăm, alăturat, raportul suplimentar asupra propunerii legislative pentru modificarea Ordonanţei de urgenţă nr. 34/2009 cu privire la rectificarea bugetară pe anul 2009 şi reglementarea unor măsuri financiar - fiscale, cu care comisia noastră a fost sesizată în fond cu adresa Biroului Permanent nr.  Plx.506 din 22.12.2011.
	PREŞEDINTE,

Maria Eugenia BARNA 

RAPORT SUPLIMENTAR
asupra propunerii legislative pentru modificarea Ordonanţei de 

urgenţă nr. 34/2009 cu privire la rectificarea bugetară pe anul 2009 

şi reglementarea unor măsuri financiar - fiscale
Cu adresa nr. Plx.506 din 22.12.2011, Biroul Permanent conform art. 95 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea Ordonanţei de urgenţă nr. 34/2009 cu privire la rectificarea bugetară pe anul 2009 şi reglementarea unor măsuri financiar - fiscale.
Comisia pentru buget, finanţe şi bănci a analizat actul normativ în şedinţa din data de 4 octombrie 2011 şi a transmis Plenului Camerei Deputaţilor raportul cu nr. 22/381 din 11.10.2011.

În şedinţa din data de 20 decembrie 2011, Plenul Camerei Deputaţilor a hotărât retrimiterea la comisie a prezentei propuneri legislative în vederea reexaminării şi depunerii unui raport suplimentar.

Ulterior, Comisia a fost sesizată de către Biroul Permanent al Camerei Deputaţilor cu adresa nr. Plx 506 din 22 decembrie 2011.

La întocmirea raportului s-a avut în vedere avizul Consiliului Legislativ, avizul Comisiei juridice, de disciplină şi imunităţi.
Prezenta propunere legislativă are ca obiect de reglementare  modificarea art. 22 din Ordonanţa de urgenţă a Guvernului nr. 34/2009 cu privire la rectificarea bugetară pe anul 2009 şi reglementarea unor măsuri financiar-fiscale în sensul exceptării de la interdicţia de ocupare a posturilor vacante din cadrul autorităţilor şi instituţiilor publice a posturilor unice, ale căror atribuţii specifice se regăsesc la celelalte posturi din cadrul structurii organizatorice a autorităţilor şi instituţiilor publice.
Iniţiatorii motivează demersul legislativ prin imposibilitatea de a angaja personal pe posturile unice decât în limita a 15% din totalul posturilor vacante, ceea ce determină apariţia unor greutăţi pentru desfăşurarea în bune condiţii a activităţii.
Propunerea legislativă face parte din categoria legilor ordinare, potrivit art. 73 din Constituţia României, republicată.
La dezbaterea actului normativ a participat, în conformitate cu prevederile art. 54 şi 55 din Regulamentul Camerei Deputaţilor, din partea Ministerului Finanţelor Publice doamna Anca Iordache – director general adjunct.
Propunerea legislativă a fost respinsă de Senat în şedinţa din data de 28 iunie 2011.

Propunerea legislativă, potrivit art. 75 alin. (1) şi (3) din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaților.
La lucrările comisiei şi-au înregistrat prezenţa un număr de 18 deputaţi din totalul de 33 membri ai comisiei.

Raportul suplimentar al comisiei a fost votat în unanimitate de către deputaţii prezenţi la dezbateri.

În şedinţa din data de 21.02.2012, Comisia a reexaminat propunerea legislativă pentru modificarea Ordonanţei de urgenţă nr. 34/2009 cu privire la rectificarea bugetară pe anul 2009 şi reglementarea unor măsuri financiar - fiscale şi propune menținerea punctului de vedere exprimat în raportul inițial, adică respingerea propunerii legislative.
	PREŞEDINTE,

Eugenia Maria Barna
	SECRETAR,

Nicolae BUD


Consilier parlamentar,

Vasilica Popa
